Jak basati - Wikipedia, entziklopedia askea.\n4Habitat, ohiturak eta ekologia\n5Populazioa eta egoera\nErakutsi/ezkutatu Populazioa eta egoera azpiatal\n5.2Espeziea babesteko neurriak\n6Jak basatiaren inguruko beste zenbait kontu\nEspeziea Bos mutus\nNikolai Przhevalski, 1883\nyak leather (en) eta yak fiber (en)\nJak basatia (Bos mutus), Tibeteraz འབྲོང་ , "broung" ahoskaturik, jakaren espezie bat da. Espezie honen abere kopurua etxeko jakarena baino askoz txikiagoa izanik, Mehatxatutako Espezieen NKNEren Zerrenda Gorrian sartuta dago.\nAzken hamarkadetan beraien kopurua etengabe murriztuz joan da, bereziki gizakien eraginagatik.\n3 Espeziearen historia\n4 Habitat, ohiturak eta ekologia\n5 Populazioa eta egoera\n5.2 Espeziea babesteko neurriak\n6 Jak basatiaren inguruko beste zenbait kontu\nJak basatiaren izena Tibeteraz འབྲོང་ esaten da; "broung" ahoskaturik. Gaur egun Bos mutus izena arrunt erabiltzen da jak basatiarentzat eta ez da etxeko jakarentzat (Bos grunniens) erabiltzen, nahiz eta urtetan zehar nahasketa eta adostasun eza egon den den jaken izenen inguruan.\nZenbait adituek berriz esaten dute etxeko jaka Poephagus grunniens eta jak basatia Poephagus mutus bezala izendatzea egokiagoa dela.\nIzen latindarra, "mutus", jak basatiek gutxitan marruma edo kurrinka egiten dutelako ezarri zioten.\nZenbait hizkuntzen izen arruntek animaliaren beste ezaugarriak aipatzen dituzte. "Zaldi buztandun bufaloa" edo "idi marmartia" esate baterako.\nJak basatiak oro har etxeko jakak baino handiagoak izaten dira.\nGorputzaren luzera: 325 zentimetro arte.\nAltuera soin gurutzeraino: 200 cm arte.\nIsatsaren luzera: 60 zentimetro.\nPisua: 305 - 820 kilogramo bitartean.\nBurezurra: Handia eta ikusgarria dauka.\nBesaburuak eta bizkarra: Besaburuak motzak eta bizkarra zabal, altu eta konkorduna.\nAdarrak: Bai arrek eta bai emeek adarrak dauzkate. Buruaren bi aldeak gaindituz eta haien luzearen erdian, gutxi gorabehera, gorantza okertzen direla. Emeen adarrak motzagoak dira, 51 zentimetro soilik hartzen baitute. Arren adarrek berriz 95 zentimetroraino heldu daitezke.\nTamaina: Emeak ere arren tamainaren eren bat daukate.\nIlajea: Tibeteko muturreko hotzean irauteko, jak basatiak ile trinko eta bigunaren lehendabiziko geruza bat dauka eta bere gainean ilearen bigarren geruza bat: Luzeagoa, iletsua, korapilatsua, marroi ilun kolorekoa ia lurreraino ailegatzen dena.\nKolorea: Etxeko jakak kolore oso ezberdinetakoak izan daitezke, hibridazioen ondorioz neurri handi batean. Jak basatiek berriz ilunak, ia beltzak edo oso kolore marroi ilunekoak dira oro har, baina ez beti. Ezagunak dira ere "Urre koloreko" jak basatiak, baina oso arraroak dira. Jak basatietan kolore ez ilunak etxeko jakekiko nahasketaren seinale izan daiteke. Jakek zilar koloreko arraia eduki dezakete bizkarraldean eta gris koloreko banda bat muturraren inguruan.\nHankak: Hankak nahiko motzak dauzka, eta apatxak zabalak dira, elurrean gainean ibiltzen laguntzeko. Apatxak zorrotzak dira leku malkartsuetan ibiltzeko.\nAhotsa: Jak basatiek ateratzen duten gutxienetariko zarata marruma ozen bat da, susa eta kumeen hazkunde garaietan egiten dutena. Etxeko jakek berriz urte guztian zehar egiten dute marruma, handik datorkie "grunniens"("Kurrinka egiten dutena") izen latina. Jak basatiak berriz horregatik deitzen dira "mutus", hau da mutuak.\nAnimali hauek oso ondo moldatu dira bizi diren paraje hotz eta latzetan irauteko. Jak basatiak ilaje mardula daukate eta izerdi guruin gutxi. Honen ezkerrez gorputzaren beroa errazago mantentzen dute. Birikek ahalmen handia dute eta odolean tamaina txikiez baina oso ugari diren globulu gorriak dauzkate. Hau dela eta, mendiko aire mehetutik ahal den oxigeno gehien arnasten dute.\nKontutan hartzen bere tamaina, jak basatiak nahiko arinak dira. Elurtutako harkaitzetan mugitzen dira belar luze, larre motz eta likenetan bazkatzen.\nJak basatiak zoo batean\nJak basatiei buruzko hainbat testigantza historikoa dago. Marco Polo XIV. mendeko bidaiari veneziarrak abere hauek eta etxekotutako bere espeziekideak aipatzen ditu "Marco Poloren bidaiak" bere bidai liburu ospetsuan.\nHistorikoki, espeziea Tibeteko goi-ordokietan zabaltzen zen, egungo Txina barne (Gansu, Sichuan, Xinjiang, Tibet, Qinghai), Indiako Ipar aldean (Ladakh), eta Nepalen. .\nJak basatiak Kazakhstanen, Mongolian eta Errusian bizi ziren XIII. edo XVIII. mendera arte. Hala ere herrialde hauek ez dira sartzen IUCNeko Zerrenda Gorrian jak basatien eremu historiko bezala bertan espeziearen iraungitzearen datari buruzko zalantzak direla eta. Jakina, IUCNko Zerrenda gorriak 1500. urtetik aurrerako iraungitzeak besterik ez ditu jasotzen.\nHabitat, ohiturak eta ekologia[aldatu | aldatu iturburu kodea]\nKunlun mendiak, Jak basatien bizilekua\nOro har, jak basatiek 10 eta 30 abere biltzen dituzten samaldetan bizi dira.\nJak basatiak tundra alpetarrean, mendiko belardi eta sastrakadi zein Tibeteko Goi-Ordokietako iparraldeko basamortu hotzetan bizi dira ). Mendi gune hauek 4,000 eta 6,100 metro arteko garaiera dute. Jakak dira garaiera handienetan bizi daitezken betabereak.\nOro har jak basatiak gizakia eta bere abereak dabiltza lekuetatik aldentzeko joera dauka.\nChang Tang Babeslekuan, Tibeteko ipar-mendebaldean, urteko batez besteko euri kopurua 100–300 mm-tan kokatzen da soilik, gehienetan elur eta kazkabar moduan. Laku gehienak gaziak dira eta azaleratzen diren urak oso urri. Jakek Izotz eta elurra jaten dute ur iturri bezala.\nTenperatura eremu hauetan 40° huts azpira ailegatu daiteke negu gorrian. Jak basatiak ez dabiltza gustura beroekin, baina muturreko hotzetara egokituta daude. Ikusiak izan dira jakak negu gorrian erreka eta lakuetan bainatzen.\nJak basatiak urtean zehar bere habitatetan barrena mugitzen dira. Esate baterako neguan behe-haranetara jaisten dira babes bila. Abuztu eta irailaren artean berriz, hau da urteko sasoirik beroenetan, jak basatiek gune altuenenak nahiago dituzte. Bere habitatean landaretza eta bazka eskasa dutenez, jak basatiak asko mugitzen dira batetik bestera bazka bila. Uztailean esate baterako muinoetatik ordeketara jaisten dira han goroldioak eta zingiretako landaretza sasoi hartan puri-purian daudelako. Abuztuko tenperatura igoerekin samaldek gora jotzen dute, oraindik elurtutako parajetara barne, berotik ihesi.\nItxura handi eta baldarra izan arren, jakak oso eskalatzaile onak dira, urrats sendoko abereak.\nJak basatien harrapatzailerik handiena, gizakiaz gain, Tibeteko otsoa da. Tibeteko hartza ere aipatzen da bere etsaitzat.\nBizi diren altuera haietan landaretza urria da, eta nagusiki belarrez, ihiez, lar eskas eta zuhaixka txikiez osatuta dago. Landaretza hau alpetartzat hartu daiteke, edota estepa garai eta hotzen landaretza bezala.\nJak basatiek belarra, ihiak eta larreak jaten dituzte, zenbait zuhaixken adar eta hostoekin batera. Taldeko abereak dira eta sarri 100 abelburutik gorako samaldatan biltzen dira, nahiz eta ohikoena 10-20 abere arteko taldeak izan.\nAr helduak askotan eme eta gaztekin bidaiatzen dira. Ar zaharrenek, beraien aldetik, 2 edo bost zezen zaharren taldeak osatzen dituzte eta emeen samaldatik aparte ibiltzen dira. Samalden tamaina bazkaren eskaintzaren araberakoak dira.\nSusa garaia irailean hasten da, eta hainbat astetan zezenak elkarrekin borrokan eta korrikaldietan dabiltza emeekin larrua jotzeko. Kumeak ekainean jaiotzen dira. Hilabete hau oparotasun handiko hilabetea da Tibeteko Goi-ordokian naturari dagokionez.\nEmeen ernaldiak batez beste 258 egunekoa da, eta oro har kume bakarra egiten dute. Kumeak 6 urterekin heldutasun sexualera heltzen dira. Jak basatiak beraien inguru naturalean 23 urte bizi daitezke.\nJak basatiak mesfidatiak dira. Samalda bat izutuz gero, korrika egiten dute tarte luze bat, isatsak tente dituztela arrapaladan urruntzen. Zerbait edo norbait jartzen baldin bazaie beraien ihesbidean jakek erasoaren planta egingo dute eta ustezko arriskuaren 10-20 metroetara geldituko dute erasoaldia.\nEsan bezala ordokietan korrika egiten zaldiak baino mantsoagoak dira, baina garaiera handietan zaldiak airerik gabe geratzen dira arnasa hartzerakoan eta jakak berriz horretarako egokituta egonik, zaldiak baino azkarrago mugitzen dira.\nPopulazioa eta egoera[aldatu | aldatu iturburu kodea]\nJak basatiak Ladakhen\nEspeziea desagertzeko zorian dago zeren eta azken 30 urtetan bere populazioa %30 jeitsi da, belaunaldi bakoitza hamar urteko epean hartuta.\nIUCN-k jak basatia ahulezian egoeran ezartzen du.\nEspeziea ere CITES itunean agertzen da.\nEgoera basatian dauden abere guztien kopurua 14.000-15.000 ingurukoa zen 1995.en urtean, haren ondorioz jak basati helduen kopurua 10.000 inguru izan daiteke. Etxeko jaken kopurua berriz 12.000.000 milioi buruetan kokatzen da.\nEspeziea desagertutzat ematen da Nepal eta Bhutanen. Antza azken garai hauetan zenbait jak basati Nepaleko ipar aldean sartzen hasita daude , baina ez dago ziurtasunik espeziea bertan finkatu dela baieztatzeko.\nIndian bere aldetik, jak basatia ezaguna da Kaxmirreko Ladakh eskualdean, Chang Chemmo haran aldean, baina abere basatien kopurua txikia da bertan, eta skotan denboraldi baterako agertzen dira soilik.\nTxinan jak basatiak Tibeteko goi lautadetan aurkitu daitezke populazio isolatuetan (Gansu, Qinghai, Xinjiang, Tíbet). Danera 8.000 eta 8.5000 jak basatiak daudela bertan uste dute adituek. Hala ere populazio garrantzitsuenak Tibeteko ipar aldean 284.000 kilometro karratu babesten dituen Chang Tang Babesgunean kokatzen dira. Bertan 7.000 eta 8.000 artean abere daude. Baita Arjin Shanen eta hego-ekialdeko Xinjiangen, 2.000-2.500 jak basatien populazio batekin. Qinghaiko Kekexili babesgunean eta oro har probintzia guztian 3.200 eta 3.700 jak basati dago. Kunlun mendietako alboko parajeak espeziearen beste gune garrantzitsua dira.\nBadaude ere zenbait gune txikiago eta populazio nagusietatik isolatuta ipar eta hegoaldean.\nTxinako jak basatien populazioen joera beheranzkoa da. Chang Tang-eko babesgunetik hegoaldeko jaken %24a ditximatua izan da azken urtetan, 1960. urtean abeltzainak paraje haietara heldu eta gero. Arjin Shango Xinjiang Uygureko babeslekuan 1980. hamarkadaren bukaeran populazio aipagarria zegoen, baina populazioa hau deblauki murriztu zen 1990. hamarkadaren hasieran.\nHala ere Qinghaiko gune batean, "Jak Basatiaren Harana" delako gunean, espezie ugari mantendu da. 2002. urtean egindako kontaketan 1.700 abere zenbatu zituzten bertan, eta gainera gutxitzeko arrastorik gabe. Are gehiago, ematen du 1990. urtetik aurrera hartutako babespen neurriak direla eta, bertako populazioa handitzen ari dela.\n2007. urteko neguan 977 jak basati bildu ziren Sanjiangyuango Natura Babeslekuan.\nTibeteko erdi-mendebalean, Qinghaiko hegoaldeko erdialdean eta mendebaldeko Gansunen.\nZebait adituek beste hainbat populazio isolatu aipatzen dute Txinan  baina haien kopurua murritza izanik funtsa gutxi dute arrazaren iraupenari begira.\nJak basatiak New Yorkeko Syracusa zoologikoan\nHarrapaketa eta ehiza zuzena, haragitarako harrapaketa komertziala barne, jak basatien aurkako mehatxurik handiena da egun oraindik ere.\nArrak arrunt kalteberagoak dira ehiztarien aurrean, bereziki hauek ibilgailu motordunak erabiltzerakoan. Hau horrela da zeren eta arrek joera handiago daukate muino eta mendien azpiko ordokietan sakabanatzeko, emeek gainak nahiago dituzten bitartean .\nJakak azkarrak dira aldapa eta malkarretan, baina leku lauetan korrika egiterakoan, este baterako zaldiak baino askoz motelagoak dira.\nAntza agintariek Tibeteko Qinghai goi-ordokian buruturiko su armen bahiketa onuragarria izan da yaken populazioentzat.\nHala ere jak basatiek jendea eta bere aberekiko aurreko tolerantzia maila jaitsi dute. Jak basatiak etxeko abereen taldeak biltzen diren tokietatik aldentzeko joera daukate. Etxeko abereak ugaritzeak eta horretarako gero eta larre gehiago erabiltzeak jak basatiak gero eta gehiago baztertzen ditu eta beraien habitaten erabilgarritasuna murrizten die .\nAdi berean etxeko jak eta zenbait jak basatien arteko harremanak gainontzeko jak basatientzat arrisku iturri dira. Gainera frogatuta jak basatiak etxeko jakekin gurutzatzen direla, eta hau jak basatien espeziearentzat kaltegarria izan daitekela arrazaren garbitasunaren aldetik. Dirudienez gurutzaketa hauetatik ateratako aleak bereziki gogor eta ugalkorrak dira. Hau dela eta Indian interes berezia dago jak basatiekin etxeko jaken ezaugarri baliotsuak mantentzeko eta hobetzeko gordekin genetikoa bezala.\nNahiz eta oraindik frogaturik gabe dagoen, etxeko abereek jak basatiei kutsatutako gaixotasunak (zuzenki edo beste hainbat abere basatien bidez), beste mehatxu bat izan daitezke.\nEzagutzen dira kasuak non jak basatien samaldek etxeko jakak bereganatu dituztela eta baita alderantziz ere. Beste aldetik, jak basatiek kalteak sortzen dituzten baserritar eta abeltzainen jabetzetan abere hauek akabatzeko gogoa piztuz bertako jendearengan.\nKekexili eskualdean barrena berriki eraikitako Qingzang trenbidea ere mehatxu berriak ekarri ditu espeziearentzat. Lanek goi-ordokiak ebaki dituzte eta Yangtze ibaiko iturriak ukituta utzi dituzte. Trenbidea 2001. urtetik martxan dago, baina ez erabat. Hala ere bertako ekosistemen arteko lotura mozten du. Haren ondorioz hango faunaren gainean eragin kaltegarria izaten du, populazioak banatuz eta haien sasoiko migrazioak oztopatuz, lanen hondakinen eraginez gain. Bereziki kaltetu suertatu dira jak basatiak eta Tibeteko antilopea.\nBeldurra dago baita ere eragin kaltegarri hauei zera gehitzea, ehiztariei bide berriak eraikitzea jak basatiak errazago ehizatzeko.\nBeste aldetik trenbideak ahalbidetuko du bertako herrien garapen ekonomikoa (eta baita demografikoa ere), baina ikusteke dago ea nahiko azpiegitura dagoen eskualdean garapen ekonomiko hau jasangarria izateko ingurugiroaren ikuspegitik.\nBeste aldetik oro har antzinako banaketa eremuan sakabanatutako populazioen elkarrekiko isolamendua espezieak irauteko arazo orokorra da.\nEspeziea babesteko neurriak[aldatu | aldatu iturburu kodea]\nTxinan jak basatia 1962. urtetik babestuta dago. Hala ere babespen hau zaila da eramaten espeziea bizi den urrutiko mendi-multzo isolatuetara. Haren ondorioz ehiza komertziala ez da eten.\nAntza agintariek Tibeteko Qinghai goi-ordokian buruturiko su armen bahiketa onuragarria izan da jaken populazioentzat.\nSoilik Hang Tang Babesgune handiak eskaintzen die benetako babesa jak basatiei. Indian ere jak basatia babestuta dago, baina hor abere hauen kopurua askoz txikiagoa da. Indian jaka babesten duen legeak 1972ko Fauna Babesteko Akta da.\nBeste aldetik ez daude jak basati asko zoologikoetan, animali hauek ondo egoteko altuera behar dutelako. Gainera zenbait adituen ustez zoologikoetako ustezko jak basatiak kasu gehienetan etxeko jakekin nahastutako jakak dira.\njak basatia, zezena\nJak basatiaren inguruko beste zenbait kontu[aldatu | aldatu iturburu kodea]\nAbeltzain nomadek jak basatien zezenen adar handiak esnea biltzeko erabiltzen dituzte.\nJakek sekrezio itsaskor bat dute izerdian korapilatutako beraien ilea azpian azalaren beroa mantentzeko. Sekrezio hau Nepaleko herri medizinan erabiltzen da.\nThubten Jigme Norbuk, Tenzin Gyatso 14. Dalai Lamaren anaia, 1950. urtean egindako Amdoko Kumbumetik Lhasara egindako bere bidaiaren txostenean zera esaten zuen:\n"Handik gutxira jak basati handien samalda handiak ikusi nituen nire begi propioekin. Abere eder eta bikain haien ikusteak, aspaldidanik Tibeteko goi ordoki garai eta elkorrean beraien etxea egin dutena, inoiz ez dit harritzeari utzi. Modu batean edo bestean abere lotsati hauek lortzen dute haien burua izadiak ematen duen oinarri ukatutako eremu haietan mantentzea. Ikusi beharreko gauza liluragarria haien samalda handi bat buruan behera arrapalada basatian estepetan barrena ikustea da. Beraien orpopean lurraren dardara eta hauts hodei erraldoia beraien pasadera erakusten dute.\nGauetan hotzarengantik babesteko bata bestearen gainean pilatzen dira, txahal-txekorrak erdian dituztela. Haiek zutik egongo dira elur ekaitz batean, haein artean hain gertu zeren haien hatsaren lurrunketa lurrun zutabe bat bezala goratzen dela. Nomadak noizean behinka saiatzen dira halako jak basatiren bat etxeko abere bat bezala hazten, baina sekula ez dute arrakastarik izan." Modu batean gizakiekin bizi direnean beraien erresistentzia ahalmena eta indar harrigarria galtzen dituztela ematen du. Gainera erabat alferrikakoak dira zamabere bezala, zeren eta beraien bizkarra segituan mintzen da. Gizakiekiko ohiko harremana ehiza izan da, baina beraien haragia kaskarra da jateko"\n↑ Wilson y Reeder, (1993)\n↑ Schaller y Liu, (1996)\n↑ Smith eta Xie (2008)\n↑ Wiener et al. (2003)\n↑ Miller et al. 1994, Smith and Xie, (2008)\n↑ Schaller and Gu, (1994)\n↑ Bisontes y bufalos. Albunes Noguer. Zoologia. 1973. Bartzelona\n↑ EPSTEIN, (1974)\n↑ IUCN ( International Union for Conservation of Nature and Natural Resources). 2002. 2002 IUCN Red List of Threatened Species. Available online at http://www.redlist.org\n↑ CITES (Convention on the International Trade in Endangered Species of Wild Flora and Fauna). 2003. Appendix I, as adopted by the Conference of the Parties, valid from 13 February 2003. Available online at https://web.archive.org/web/20030420165346/http://www.cites.org/eng/append/latest_append.shtml\n↑ Miller et al. 1994\n↑ Schaller and Liu, (1996). Ul-Haq, (2003)\n↑ Schaller eta Liu, (1996). Fox, (2004)\n↑ Harri eta al. 1999; Harri eta Madereros 2004, Schaller eta Al., (2007)\n↑ Achuff eta (1988) Petocz; Schaller eta Liu Liu\n↑ Harri, (2007). Argitaratu gabeko datuak\n↑ Grubb, (2005)\n↑ Schaller y 1994 Gu; Schaller, (1997); Harri eta Al. 1999\n↑ Schaller eta (1994) Gu\n↑ NRC (1983); Kan, (1984); Schaller eta Liu, (1996); Harri eta Al, (1999); Smith eta Xie, (2008)\n↑ ZHANG RONG-CHANG, (1985).\n↑ Tibet is My Country: Thubten Jigme Norburen autobiografia. Wisdom Publications, London. ISBN 0-86171-045-2.\n(Ingelesez) Jak basatiari buruzko webgunea.\nJak basatiari buruzko bideoa\n(Ingelesez) Jak basatiei buruzko Arkive-ko webgunea\n(Ingelesez) Jak basatiei buruzko webgunea\n(Gaztelaniaz) Jakak, Dzoak eta etxeko beste zenbait abereri buruzko webgunea\nBisontes y bufalos. Albunes Noguer. Zoologia. 1973. Bartzelona.\n1883. urtean deskribatutako animaliak


Donostiako Urrezko Danborra aukeratzeko prozesuan hiru finalista izango dira | El Correo\nZurekinDonostiako Urrezko Danborra aukeratzeko prozesuan hiru finalista izango dira\n2018an Urrezko Danborra Richard Oribe igerilariak jaso zuen. / Diario Vasco\nBozeramaileen Batzordearen bi herenek hala ikusten badute, Urrezko Danborra zuzenean eman ahal izango zaio finalista horietako bati\nZUREKIN Sábado, 12 octubre 2019, 20:59\nDonostiako Udaleko Bozeramaileen Batzordeak ostegun honetan adostu ZUEN Urrezko Danborra aukeratzeko prozesuan bi aldaketa egitea. Lehen nobedadea da hiru finalista izango direla, eta bestea da Bozeramaileen Batzordearen bi herenek hala ikusten badute, Urrezko Danborra zuzenean eman ahal izango zaiola finalista horietako bati.\nEneko Goia Donostiako alkateak ostegunean bertan jakinarazi zuenez, azken bi urteetan garatutako prozesua ikusita, aukeraketa modua ia bere horretan mantenduko da, baina bi hobekuntza sartu dituzte. Dena den, hiritarren parte hartzeak prozesuaren muina izaten jarraituko duela nabarmendu du.\nHorrenbestez, prozesuaren lehen aldaketa azken aukeraketa egiteko bozketa sistemari dagokio, eta horrela, bozketa horretan parte hartuko duten finalistak hiru izango dira.\nHalaber, Bozeramaileen Batzordeak adostu du, hiritarren bozketa prozesurako hautagaiak izendatzerako orduan, gehiengo zabal batek, hau da, Bozeramaileen Batzordearen bi heren udalbatzaren ordezkaritza zainduz, hala ikusten badu, Urrezko Danborra zuzenean eman ahal izango zaiola hautagaitza horietako bati.\nBeraz, azaroaren hasieran hasiko da 2020ko Urrezko Danborra aukeratzeko prozesua, eta ohi den bezala, lehenengo pausoa izango da hiritarrek hautagaitzak aurkeztea. Aurtengo irabazlea Rosa García izan da, Stop Desahucios plataformako bozeramailea.\nTxalaparta eta herriko kantuen kalejirak izango dira gaur protagonistak Otxandion Hasiko al gara zerotik…?


Arauek zehaztutako etxe publikoen %39 bakarrik egin da 25 urtetan, pribatuena, aldiz, %232 | Angula Berria\nHasiera » Arauek zehaztutako etxe publikoen %39 bakarrik egin da 25 urtetan, pribatuena, aldiz, %232\nAbotsanitz Udal Taldeak prentsaurrekoa eskaini du gaur Biteri eskolaren pareko lurzoruan. Duela hiru urte leku horretan bertan Txomin Sagarzazu alkateak komunikabideak deitu zituen Presa I eta II promozio publikoak eraikitzeko Hondarribiko Udalak eta Visesak hitzarmena adostu zutela berri emateko. 2018ko uztailaren 5ean alkateak esan zuen hiru urtetan etxebizitzak eraikiak egongo zirela, eta Visesak ere data hori berretsi zuen. (https://labur.eus/Z4Xoo)\nOsoko bilkuran onartu eta gero, 2018ko azaroan sinatu zuten hitzarmena Udalak eta Visesak. Bi urte eta erdi pasata, hitzarmen hori bertan behera utzi dute bi aldeek, oposizioko alderdiei eta herritarrei inolako azalpenik eman gabe. Aurreikusitakoaren arabera etxeak bukatzear egon beharko liratekeen arren, ez da makina bakar bat ere sartu lurzoruetan, baina gauzatu ez den hitzarmenak kostu handia izan du hondarribitarrentzat. Abotsanitzek jakin ahal izan duenez, Hondarribiko Udalak ia 600.000 euro ordaindu zizkion Visesari egin ez den aparkalekuaren BEZ-agatik, eta 2021 urteko apirilean beste milioi laurden eskatu dio Visesak Udalari, burutu ez den hitzarmena likidatzeko.\n2021eko urtarrilaren 13an Hondarribiko udal gobernuaren propaganda zerbitzuak 2020ko balantzea eta 2021eko aurreikuspenak izenburuko bideoa igo zuen udal webgunera (https://labur.eus/W2Amx). Bertan, etxebizitza publikoari dagokionean (11m36s-tik aurrera), honakoa esaten du hitzez hitz Txomin Sagarzazu alkateak: “ PRESA I-en gaia korapilatu egin zaigu. Guri korapilatzea baino, esan beharra daukat VISESArekin adostua genuen hitzarmena bete ezinik geratu dela VISESA, arrazoi geoteknikoengatik ”. Hau da, alkateak arabera, hitzarmena 2021eko urtarrila baino lehen baliogabetuta egongo litzateke, Visesak hitzarmena ez zuelako bete.


Ingalaterrako Bankua - Wikipedia, entziklopedia askea.\n51°31′N 0°05′W / 51.51°N 0.09°W / 51.51; -0.0951°31′N 0°05′W / 51.51°N 0.09°W / 51.51; -0.09\nIrekiera 1694ko uztailaren 27a\nTreasury Solicitor (en)\nIngalaterrako Bankua (ingelesez: Bank of England, formalki Governor and Company of the Bank of England) Erresuma Batuko banku zentrala da, baita egungo banku zentral gehienen eredua ere.\nMark Carneyk hartu zuen Ingalaterrako Bankuaren gobernari postua 2013ko uztailaren 1ean, 2003ko ekainaren 30etik Mervyn King zeregin horretan aritu ondoren. Carney kanadarra da, eta bost urtez arituko da postuan, ohiko zortzien ordez, artean Erresuma Batuko herritartasuna ez daukan arren. Bera da postu horretan herritartasun britaniarrik eduki gabe izandako lehena. 2014ko urtarriletik, Bankuak lau Gobernariorde ditu.\nBankuaren egoitza nagusia Londreseko Cityan, finantza barrutian, izan da 1734tik, Threadneedle Streeten. Aldameneko trafiko handiko bidegurutzeari Bank junction deitzen zaio, bertan dela ere Bank metro estazio jendetsua.\nIngalaterrako Bankua da Erresuma Batuan billeteak igortzeko baimena duen zortzi bankuetako bat, baina monopolioa du Ingalaterran eta Galesen, eta Eskoziako zein Ipar Irlandako banku komertzialen billete-igorpena arautzen du.\n1998an, erakunde publiko independentea bihurtu zen, Diruzaintza Prokuradorea jabe duela gobernuaren izenean, eta independentzia du diru politika diseinatzeko.\nIngalaterrako Bankua izan da munduko egungo finantzen eredua eta bigarren banku zentral zaharrena\n1694an sortu zen, eta munduko bigarren banku zentral zaharrena da, Suediako Sveriges Riksbank eta gero. Gainera, munduko zortzigarren banku zaharrena da. Ingalaterrako Gobernuaren banku lanak egiteko ezarri zen eta, artean, Erresuma Batuko Gobernuaren bankua da.\nSorrera unetik, Ingalaterrako Bankuak zatikizko erreserba banka sistema erabili du. Sortzeko unean, horrek esan nahi zuen bankuak benetan gordailuan zuen diru unitate bakoitzeko bi eman zitzakeela kredituan (proportzio guztiz kontserbadorea gaurkoarekin alderatuz gero). Bankua ez zen publikoa, pribatua baizik: Bankua akziodunen eskuetan zen sortu zenetik (1694) nazionalizatu arte (1946).\n1797ko Frantziarekiko gerra-giroko gastu berezien testuinguruan, bezeroek batera beren urre-gordailuak Bankutik aterako zituzten beldurrez, Parlamentuak Banku Murrizketa Legea onartu zuen (Bank Restriction Act): espezietan egindako ordainketak debekatu eta kendu egin zien Bankuko bezeroei billeteen truke beren urrea berreskuratzeko zuten eskubidea. Bankuak, zeukazkan urre-gordailuak baino nabarmen billete gehiago inprimatu zituen, baina horrek diruaren balioa gutxitu egin zuen.\nBankuaren likidezia-arazoa ez zen berehala joan. 1825-1826an, Nathan Mayer Rothschild finantza-gizonak, hamarkadetan guztiz aberastuta eta 1814az geroztik Bankuaren kontrolaren jabeak, likidezia-krisia gainditzeko lain diru sartu zion Bankuari. 1844an, Banku Baimenaren Legea onartu zen (Bank Charter Act). Horren arabera, ordutik aurrera Ingalaterrako Bankua izango zen paper-dirua igortzeko eskubidedun bakarra, diru-igorpenaren monopolioa eskuratuz Ingalaterran eta Galesen (ordu arte, hainbat bankuk igor zezaketen beren dirua). Gainera, Ingalaterrako Bankuak igorritako diru-paperak urre-funtsen edo gobernu-zorraren kontra babestuta (oinarrituta) behar zuen, gehiegizko billeteen zirkulazioak sortutako inflazioa galarazteko, baina legeak bazituen parekotasun hori ez gertatzeko zenbait salbuespen.\nGobernuak beretzat gorde zuen parekotasun hori (gold standard delakoa) hausteko eskubidea krisi garaietan, eta hala egin zuen hainbat alditan hurrengo hamarkadetan.\nOrriaren azken aldaketa: 21 azaroa 2021, 00:29.


Hasiera / Bloga / Bainugelako ispilua berritzea, pertsonen% 99k xehetasun hau ikusiko dute\n2020 / 10 / 21 SailkapenaBloga 2039 0\nKomunak, konketa, dutxa eta komuneko armairuez gain, komunak beste etxetresna elektriko asko ere behar ditu, hala nola apalategiak, eskuoihalak eta komuneko ispiluak.\nBainugela egunero bisitatzen dugun egongela eta logelaren ondoan dago, komunean, bainugelako ispiluaren papera ezin da gutxietsi. Ispilu argi eta distiratsuak umore ona sor dezake janzten ari zarenean. Bizi maila hobetu ahala, ispilua ez da soilik garbitzeko eta orrazteko erabiltzen.\nBainugelako ispilua altuera\nIspiluaren altuera instalazioan kontuan hartzen dugun lehenengo gauza da, zeren barruko beste ispilu batzuek ez bezala, komunean zutik dagoen ispilua begiratzea aukeratu ohi dugu. Ispiluaren altuera familiako kideen altueraren arabera egokitu behar da, ispiluaren altuera lurretik metro 1 metro ingurura mantendu behar da. Normalean, ispiluaren erdia zorutik 3-160 cm-ra mantentzea nahiago dugu.\nIspiluaren tamaina desberdina dela eta, ispilua konpontzeko bost modu egon ohi dira: torlojua finkatzea, iltzea finkatzea, lotura finkatzea, presioa finkatzea eta lotura euskarria finkatzea. Metodo bakoitzak bere ezaugarriak eta aplikazioa ditu.\nBainugelako ispilua jartzerakoan altuera pertsonalizatu behar izateaz gain, honako hau ere jakin behar dugu.\nBainugelako ispilua dutxatik edo bainuontzitik urrun jarri behar da bainurako jarduerei leku zabala emateko.\nBainatzeak aire beroa sortzen duenez, lainoaren aurkako ispiluak erostea pentsa dezakegu.\nPribatutasuna eta feng shui kontuak direla eta, ispiluak paretari begira egon behar du ahalik eta atea edo leihora begira saihesteko.\nKomuneko espaziorako argiztapena aukeratzerakoan, argiak edo hormako argiak erabiltzea pentsa dezakegu. Ez dugu gomendatzen fokuak komunean jartzea, nahiz eta fokuak ederrak izan, baina iragazgaizteko efektua eskasa izan ohi da, normalean ez da huts egin baino lehen.\nBainugelako ispilua ez da erraza leihoan atearen kokapenean jartzea, gauza txarrak ikustean ispiluan islatzea ekiditeko, izua eta izua sortuz, batez ere gauez.\nBerritze jabe askok nahita murriztuko dute komuneko espazioa eraberritze prozesuan, logela edo egongela handitzeko, eta gero ispiluaren islapenaren bidez espazio ilusioa sortzeko, komuneko espazioa hobetzeko ikusmen ilusioaren bidez. Modu berean pentsatzen baduzu, ezinbestekoa da komunerako kolore argiagoak aukeratzen saiatzea, kolore argiek zure bainugela handiagoa izan dadin, kolore ilunek zapalkuntza sentsazioa eman dezakete eta ispiluaren isla are zapaltzaileagoa denez, bainugela ispiluaz hornitzeko, komuna kolore argiagoak aukeratzea da onena!\nKomuna ispiluekin hornituta dago, eta komuneko argia iluna da, komunaren kolorearen diseinua edozein delarik ere, iluna izango da, gero komunaren isla ispiluaren bidez, jakina, komuna lausoagoa eta zapaltzaileagoa da. Bainugela iluna bada, non islada dagoen, ispiluak argi indartsua izango du jakina, orduan komuneko argiaren eta ilunaren arteko kontrastea, ikusi komuneko ispiluaren argia erraza izango da jendea ezinegona sentiarazteko. Argiak piztuta badaude, komuna oso iluna da oraindik eta ispilua erabiltzearen kalitatea asko murrizten da. Beraz, ez da gomendagarria bainugela iluna diseinatzea; batzuek uste dute iluntasuna aldarte gehiago duela, hain zuzen ere, feng shui eta ispiluen gaian ez da egokia.\naurreko :: Txorrota Leaky? Herdoilduta? Ura motelagoa da? Eskuak nola konpondu Hurrengoa: Ba al dakizu zein ikaragarria den bainugela "kiratsa"? Aurkitu iturri egokia konpontzeko!


2018ko martxoaren 8ko grebaren balorazioa: Mugimendu feministaren irakurketa | Berriak Gizartea | EiTB\n2018ko martxoaren 8ko grebaren balorazioa: Mugimendu feministaren irakurketa\ngreba feministaren balorazioa\nItziar Gandarias mugimendu feministako kideak greba historikoaren biharamunean nabarmendu duenez, 'orain diskurtso hutsaletik gauza konkretuetara igarotzeko unea da'.\nEmakume batzuk atzoko Donostiako elkarretaratzean. EFE\nEmakumeen borrokan greba 'mugarri' izango dela adierazi du mugimendu feministak\n'Salto kualitatiboa eman dugu'\nAtzoko grebak aurreikusitako marka guztiak hautsi zituen hiri eta herrietan\nM8ko greba, argazkitan\n"Mugarri", "inflexio puntu", "indar erakustaldi" bezalako hitzak izan ditu ahotan mugimendu feministak martxoaren 8ko greba "historikoa" deskribatzeko. Dataz harago, ostegun honetan Euskal Herriko kaleetan egindako "indar erakustaldia bide luze baten abiapuntua" dela azpimarratu du Itziar Gandarias Euskal Herriko mugimendu feministako kideak.\nETBn egin dioten elkarrizketa batean nabarmendu duenez, "oso pozik" daude Euskal Herriko "hiriburuetan, baina batez ere herrietan" martxoaren 8an ikusitakoarekin. "Deszentralizazioa" aipatu du Gandariasek greba honen lorpen gisa, izan ere, "Euskal Herriko txoko guztietan izan dira asanbladak. Jendea parte sentitu da".\n"Feminismoaren baitan aniztasun handia dago, baina hori beti hartu dugu ontzat. Adin, ideologia politiko, jatorri eta klase ezberdinetako emakumeak kalera atera ginen atzo", azpimarratu du Gandariasek. Hori da, horren hitzetan, mugimendu feministak greba honi egindako ekarpen garrantzitsuenetakoa: "Gauzak nola egin ditugun".\nGandariasen esanetan, "inoiz ikusi gabeko mobilizazioa" izan zen martxoaren 8koa, baina "atzokoarekin ez da bukatu, bide luze baten abiapuntua da indar erakustaldia", erantsi du.\nEtorkizunera begira dituzten erronkei buruz galdetuta, proposamen asko dituztela azaldu du mugimendu feministako kideak. "Diskurtso hutsaletatik atera eta gauzak konkretuak egiteko garaia da orain", erantsi du, eta horretarako "dirua" behar dela erantsi. Hain justu, M8ko mobilizazioak "borrokan jarraitzeko" eta berdintasun planak gauzatzeko "presio" egiteko indarrak eman dizkiela esan du Gandariasek.\nBilgune Feminista: "Salto kualitatiboa eman dugu"\nAntzeko balorazio eta azpimarrak egin ditu Saioa Iraola Bilgune Feministako kideak ere. M8ko grebarekin "salto kualitatiboa eman" dutela uste du Iraolak. Euskadi Irratian egin dioten elkarrizketa batean nabarmendu duenez, "oraindik zenbaketa ofizialik egin ez badute ere, mobilizazioetan, guztira 200.000 lagunetik gora batu zirela aurreratu du.\nIraolaren esanetan, "emakumeek kaleak hartu zituzten, eta ez bakarrik hirietan, herrietan ere bai. Hori zen erronka handiena". Horren adibide, Araitz bailaran (Nafarroa) izandako mobilizazioa aipatu du, "sekula M8ko mobilizaziorik izan ez den lekuan, 100 emakume bildu ziren".\nErronkak aipatuta, Iraolak esan du orain "ardura politikoan jarraitzea" tokatzen zaiola mugimendu feministari, "erakundeei exijituz".\nHamarnaka mila emakume bildu ziren goizean Bilboko udaletxearen aurrean. Argazkia: EFE\nEmakundek zorionak eman dizkie antolatzaileei\nErakundeen aldetik, zorion mezua bidali nahi izan die Izaskun Landaida Emakundeko zuzendariak mugimendu feministako kideei "egindako lanarengatik eta hainbeste emakume biltzeko proposamen bat egiteagatik". Landaidaren hitzetan, "historikoa" izan zen martxoaren 8a, "inflexio puntu bat".\nRadio Euskadin egin dioten elkarrizketa batean azaldu duenez, berdintasuna "ikasi egiten da, eta gaztenei irakatsi egin behar zaie". Hori horrela, Emakundeko buruak uste du osteguneko grebak lagunduko duela feminismoaren aldeko "pedagogia" egiten.\n"Emakume askok parte hartu zuten atzoko mobilizazioetan, eta uste dut horrek lagunduko duela pedagogia egiten", esan du Landaidak.\nEmakumeen Nazioarteko Eguna 2018


Gure Hitza | 2021eko Urriaren 21a\nAsteburu berean bi gizon hil dira biziki ezagutuakzirenak gure artean.Pausatu da, 92 urtetan, Bernard Bareits ziburutarra.Fama handiko pilotaria izana palantxaz.Hogoita-hamar aldiz Frantziako xapeldun, hirualdiz munduko xapeldun, luzaz eta luzaz zernahibalentria ba eginak, ardura Pierre bereanaiarekin. Plaza-gizon arraroa bestalde, pilotajokoari errotik emana. Urteak jin eta urteak joan,zonbat gazte ez ditu ere lagundu pilotan trebeziten! Bere herriari ere kartsuki atxikia. Zonbataldiz ez dugu ikusi Ziburuko karriketan ibilki,oinez edo bere bizikletaren puntan, noiznahinorbaitekin gelditua bi solasen goxoki egiteko.Pausatu da ere, 88 urtetan, Jacques Blot medikua,luzaz Donibane Lohizunen arizana lan etalan, beharri, sudur eta zintzurreko gaitzetanberezitua. Fama handia bildua bestalde gaitzekoikerketa baliosak akuilatuz mendiz-mendibereziki. Ikaragarriko eremuetan gaindi ibiliabeti berdin erne eta kementsu, aurrehistoriakoaztarnak aztertuz arta handienarekin. Bi liburueder ere ba plazaratuak gai horietaz.\nHil berriak diren bi gizon horiek hartze dute euskaldunenaldetik milesker handi bat, bi familierieskaintzen ditugula gure dolumin bizienak.Egun hauetan, gogoan dugu ere PiarresCharritoneuskaltzain jakintsuna, sortzezhazpandarra,duela lau urte zendua eta astehuntan helduko zena bere ehun urtetarat.Beste orrialde batean oroitarazten dugu, eskerberoenak bihurtuz, nolako sail aberatsa eremanzuen apez bezala alde batetik, euskarareneta euskaldungoaren zerbitzari ezinago kartsubestetik.\nHoriek hola, urria han harat joana zauku. SaranIdazleen Biltzarra ederki iragan da, idazle anitzbilduz eta Anai-Artea elkartea sariztatuz, omenaldisuhar bat eskainia izanik beti kar berarekinegin duen lan baliosa gogoan. Bai, bizikilan baliosa eta guziz beharrezkoa, traba guziengainetik, iheslarien alde, Euskal Herriarenonetan.\nBaionan, berriz hor zuten Xingar-feria, hori eremunta handiko hitzordua, arrakastatsua izandena ez bazen ere bere usaiako sasoineanmoldatua. Hor ziren ekoizle frango, xingarrenuntsa prestatzen eta gazitzen beti berdin trebe.Ekoizleen arteko lehiaketan lehen saria bastidarbatek du irabazi. Hor zen ere, bistan dena,xingarraren kofradia baliosa, Laurent Pagadoyduela orain elkarteburu.Orain, gogo berarekin, Ezpeletak ari du prestatzenbere Biper-Besta. Biziki ezagutua eta bizikipreziatua dena bai Euskal Herrian berean baieta Euskal Herritik kanpo! Dudan egon dira egitenahal zen ala ez eta denen buru eginen daberaz, gu guzien bihotz altxagarri!\nDenbora batez, Ezpeleta aipatzearekin, pottokazen lehenik gogora heldu, herri hortan gaitzekopottoka-feria izaiten delakoz. Orain, pottokakbeti hor dira segur, biziki untsa hori, bainanbiperrari emaiten zaio halako lehentasun batbezala, biper gustagarri horren fama bazterguzietara hedatua izanki-eta, eta beti aitzinahedatzen ari itxura guzien arabera.Eta urtxoak nun dira? Usaian baino pasaia gutiagonaski, anitzen ustez behin. Batzuk diotelarikbazela orobat usaiako mugimendua bainanurtxo anitz zerbait gisaz biziki goratik pasatzen,ez biziki heldu beraz ihiztarien menera. Bainanxo, sasoina ez da oraino bururatua


Udal artxiboa - Azkoitiko Udala\nHelbidea - Azkoitiko Udala, Herriko Plaza z/g, 20720 Azkoitia\nTelefonoa - 943 080 080 / 943 85 71 75\nOrdutegia - Astelehenetik ostiralera, 9:30 - 13:30\nAzkoitiko Udal Artxiboan, Udalak bere eginbeharretan eta herritarrekin eta beste erakundeekin dituen harremanetan sortu eta jasotzen dituen dokumentuak gordetzen dira.\nUdaletxeko 3. solairuan dago kokatua, bai arreta bulegoa, kontsulta gunea, eta bai dokumentu-gordailua bera ere. Honek, 450 bat metro lineal hartzen ditu gutxi gorabehera gaur egun.\nUdal Artxiboaren dokumentu funtsa, bi atal edo azpi-funtsetan dago bereizia. Alde batetik Funts Historikoa, eta bestetik Funts Garaikidea edo Administratiboa deritzona.\nFunts Historikoak, artxiboan gordetzen den dokumentu zaharrenetik (XIV. mendeko hiribilduaren fundazio karta), XX. mende erdialdera arteko (1960) dokumentuak biltzen ditu. Dokumentazio aberatsa, bere zatirik handienean, digitalizatuta dagoena. Hauen artean daude, herriko ordenantzak, kaparetasunak edo hidalgiak, plenoetako akta-liburuak eta beste hainbat eta hainbat dokumentu.\nArtxibo Administratiboan edo Funts Garaikidean, azken 50 urtetako dokumentazioa biltzen da.\nArtxiboak, izaera publikoko udal zerbitzua izaki, dokumentuen kontsulta librea eta erreprodukzio zerbitzua eskaintzen ditu, indarrean dauden euskal ondarearen legeak eta datu pertsonalen babesa ziurtatzen dutenak xedatutakoaren arabera.\nBadator Euskal Autonomia Erkidegoko artxiboetako dokumentuak kontsultatzeko sistema da. Zerbitzu publikoetakoak nahiz partikularretakoak, non 400 artxibo-funtsetan baino gehiagotan bildutako 550.000 dokumentuen erreferentziak eskuratu daitezken. Lotura http://dokuklik.snae.org/default.php\nEuskal Autonomia Erkidegoko hiru lurraldeetako biztanleen errolda historikoa (1500-1900). 1900 arte bataiatu, ezkondu eta hil direnen idazkun guztiak (5.600.000 agiri). Lotura: http://dokuklik.snae.org/sacramentales.php\nArtxibategi, Liburutegi eta Dokumentazio Zentroetako profesionalen euskal elkartea. Lotura: http://www.aldee.org/eu/\nPAKO PAKOREN DOKUMENTUAK\nPako pako udal artxibategian saltseatzen ari da azkenaldian eta bertan aurkitutako dokumentu berezi, bitxi eta kuriosoenak ekarriko dizkigu hilero. Klikatu irudia eta deskubritu Azkoitiaren historia, bere dokumentuen bidez.


« Gazte ohien noraeza | Ondo bildutako gai anitzen bilduma »\nHiri mosaikoa Javier Rojo / El Correo, 2002-01-09\nAzken urte hauetan euskal literaturan agertu diren izenik interesgarrienen artean, dudarik gabe, Ixiar Rozas dugu. “Sartu, korrontea dabil” izena du bere azken literatur lanak, eleberria edota elkarri lotuta dauden istorioen bilduma izan daitekeen liburuak.\nBertan hirian (Paris, baina beste edozein izan liteke) galduta bezala dauden pertsonaia batzuk noraezean ibiltzen ikusten ditugu, elkar topatzen beraien artean harreman sotilak sortzen. Pertsonaia bakoitzak bere ahotsa du eta bakoitzarengandik abiatuta mundu oso bat ireki daitekeela sumatzen du irakurleak, nobela edo istoriko-bilduma honetan mundu oso horren zati txiki bat baino erakusten ez zaigun arren. Astotan irlak izango bailiran aurkeztuta daude pertsonaiak, bakoitza bere bakardadean isolatua, eta ezinezkoa zaie larruazala zeharkatzea lortuko lukeen komunikazioa sortzea. Mosaiko bat osatzen dute beraz, edo liburuan erabiltzen den hitzarekin esateko, puzzle bat, trenean abiapuntua eta trenean amairea duen istorio sarea. Izan ere, pertsonaia guztiak hirian aurkitzen badira ere, badirudi inor ez dela bertakoa, denak arrotz direla bere munduan. Merezimendu handiko testua dugu liburu hau, idaztea berezko duen idazle baten eskutik sortua.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Sistema automatizatuak (Modulua)" topic_facet:"Industria-robotika (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Sistema automatizatuak (Modulua) Proposatutako gaia: Industria-robotika (Modulua)\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) Sistema automatizatuak (Modulua) Guztiak ikusi ... gutxiago ...


Europar Parlamentuko 26 kidek bat egin dute adierazpenarekin | Free Otegi\nHasiera Berriak Europar Parlamentuko 26 kidek bat egin dute adierazpenarekin\nPrentsaurrekoaren protagonisten aurkezpena EH Bilduko europar diputatuak, Josu Juaristik, egin du: Hitza lehena hartzen Sinn Féineko europar diputatua Martina Anderson (GUE/NGL) izan da. Ondoren, N-VAko europar diputatu Mark Demesmaeker-en (ECR) txanda izan da, eta azkenik, ERC-MESeko europar diputatu Ernest Maragallek parte hartu du.\nSinn Féineko europar diputatuak azpimarratu du “Otegiren atxiloketa arrazoi politikoengatik soilik izan zela, eta nahiz eta ETAk bere ekintzak bertan behera uzten zituen iragarpen historikoa egin, espainiar estatuak kartzelan mantentzen du ezker abertzaleko buruzagia”. Horrekin batera, gogoratu du “edozein bake prozesutan presoek izan duten garrantzia, iraunkorra eta jarraitua izatea nahi bada”, eta adibide gisa jarri du Irlandako bake prozesua.\nN-VAko europar diputatua den Mark Demesmaeker-ek adierazi du gaur babesten den adierazpena iragan martxoaren 24an Europako Parlamentuan bertan aurkeztu zena dela. Azken hilabeteotan sektore ezberdinetako eta munduko hainbat txokotako sostenguak jaso ditu deklarazio honek. Horrekin batera, Demesmaeker-ek azpimarratu du “Europar Batasunak bere mugetatik kanpo ematen diren gatazketan paper garrantzitsua duen bitartean, isiltasuna dela nagusi kide diren estatuetan ematen diren giza eskubideen bortxaketen aurrean”. Halaber, aldarrikatu egin du edozein bake prozesu “elkarren errespetuan oinarritu behar dela, eta ez garaile eta garaituen eskema batean”.\nERC-MES taldeko europar diputatu Ernest Maragall-ek bere taldekide den Josep-Maria Terricabras europar diputatuaren izenean ere hitz egin du, espainiar estatuak justiziaren inguruan duen ikuspuntua kritikatuz, “oso urrun Europako Batasunak dituen baremoetatik, Otegi kartzelan mantentzeak erakusten duen moduan”. Horrekin batera, adierazi du “espainiar estatuak ezin duela jasan Otegi aske uztearen irudia, horrek sekulako askatasun eta itxaropen olatua ekarriko bailuke. Sinbolo handiegia da eta bera espetxean izateak Euskal Herriaren askatasunaren isla nabarmenena da”. Gogorarazi du Maragallek gaurkoa egun berezia dela, 75 urte betetzen baitira Frankismoak Companys president-a fusilatu zuela.\nPrentsa agerraldiaren amaieran, kazetarien galderei erantzunez, EH Bilduko europar diputatuak, Josu Juaristik, “egoera harrigarri baten aurrean gaudela” adierazi du. “Arrazoi politikoengatik espetxeratzea beti da arbuiagarria, baina testuinguru honetan, bakea egonkortzeko eta gatazka konpontzeko aukera historiko honetan, oraindik are ulergaitzagoa, onartezinagoa eta eskandalagarriagoa da. Bakerako oztopoa da, gainera -gaineratu du Juaristik-, lagundu beharrean, gatazkaren konponketa oztopatzen duelako”. Amaitzeko, deialdi berezia egin du larunbat honetan, hilak 17, arratsaldeko 17:30etan Donostiako kaleetan egingo den manifestaldian parte hartzeko, “Arnaldo Askatu, Politika Askatu” lelopean.


Irabazi-Ganemos Debagoienean ere bai - Debagoiena - Goiena.eus\nIrabazi-Ganemos Debagoienean ere bai\nImanol Gallego 2014-11-11 19:41\nEzker Anitza-IU, Equo eta Alternativa Republicana alderdiek akordioa egin dute Irabazi-Ganemos ekimena eratzeko. Zehaztu dutenez, "Irabazi ez da koalizio bat, herritarron partaidetzarako gonbite bat baizik". Atzo, martitzena, iluntzean Arrasateko Kulturaten egindako aurkezpenean azaldu moduan, beti ere "norbanakoak errespetatuz, parte-hartzaileen batuketa aritmetikoa baino gehiago" izan nahi dute.\n"Aldaketa garaian bizi gara, eta egoera honen aurrean, etsitu beharrean, egoera aldatu nahi dugu; elkarrekin gehitzeko, espazio komun baterantz bat egiteko", horrela laburtu du Iker Carrasco, Equo alderdiko kideak Irabazi-Ganemos ekimena. Kulturateko aurkezpena lehen pauso bat dela zehaztu dute, ondoren etorriko baitira Irabazi indartzeko lanketak.\nBailarako lehen ekitaldian, argi utzi zuten, ekimen ezkertiarra dela. "Etxebizitza, hezkuntza, berdintasuna, osasuna eta jendearen ongizatea bermatzen dituzte udalerri eta lurraldeak nahi ditugu", dio Carrascok. Horregatik, azaldu zuten, ekimenaren barruan egingo den prozesua ez da zerotik hasiko eta, "aldez aurretik, oinarri minimo batzuk zehaztu dira".\nEkimen sozial eta politiko askotariko, integratzaile eta irekiak sortzeko konpromisoa hartu dute Irabaziko kideek. Funtzionamendu "gardena eta parte-hartzailea duten esparru kolektiboak" nahi dituzte, non ezker alternatiboko indarrak, ekologia politikokoak, sozialak ala herritarrak nahi baitituzten; denak ere, "lan egiteko prest" egongo direnak, "euren errealitatetik eta nortasunetik aldaketa posible egiteko".\nEkimenak fase ezberdinak izango ditu. Lehenengoan, aurkezpenak egingo dituzte Araba, Bizkaia eta Gipuzkoako udalerri guztietan, eta programa osatzeko metodologia ere landuko dute.\nEkimenaren lehen fasea bukatu ondoren, hautagaitzen fasean sartuko dira. Bigarren pauso horretan hautagaiak proposatzeko moldeak eztabaidatuko dituzte, baita beharrezkoak diren irizpideak finkatu ere (sasoia, karguan atzera botatzeko motiboak, parekotasuna, aniztasuna…). Horrekin batera, parte-hartze zabalena bermatzeko helburuarekin, primaria bidez aukeratuko dituzte ekimeneko ordezkariak.\nEta Podemos-Ahal dugu?\nIrabazi ekimeneko kideek onartu dute, norbanako gisa, Podemos alderdiarekin harremanetan jarri direla, baina gurean talde finkorik ez dagoenez, onartu dute ez dutela gehiegi sakondu.


Liburua: PROPAGANDA – Edwar Bernays | Komunikasten\nLiburua: PROPAGANDA – Edwar Bernays\n“Propaganda” liburua 1927 urtean Edwar Bernays estatu batuarrak idatzi zuen. Bernays Harreman Publikoetako gurua izan zen. Autorea famatua egin zen emakumeak propagandaren bidez erretzen hasi arazteagatik.\nLiburuaren bidez, propagandaren botera azaltzen du. Gizartearen pentsaeraren estruktura deskribatzen eta manipulatzeko mekanismoa azaltzen du.\nEredua Estatu Batuetakoa eta aitzinekoa izan arren, oraindik egunekoa eta gure gizarteari aplikagarria da.\nPropagandaren bidez masa-gizartea antolatzen da. Jendartea oso zabala da, masa bat da. Gobernuak jendartea manipulatzen du. Gizarteak ikusten ez ditugun agintari horiek behar ditu, antolatzeko beharrezkoak baitira.\nGobernua alderdi politikoen bidez antolatuta dago, horrela lortzen baita hautagaien sinplifikazioa. Normalean bi hautagairekin sinplifikatzen da.\nHerritarrok ezin ditugu materia guztiak aztertu, hortaz, liderrak behar ditugu. Liderren erabakiak onartzen ditugu, interes publikoko aferetan zein moraletan. Horiekin batera, erabiltzen dituzten bideak ere onartzen ditugu.\nPropagandaren bidez gizarteak zituen aukera amaigabea sinplifikatzen da. Lehiakortasun askea liderren eta propagandaren bidez antolatzen dira.\nEra berean, gizartea taldeetan antolatuta dago. Talde hauek agintarien mezuak era pertsonalizatuan jasotzen dute. Halaber, taldeak elkar harremanetan daude. Azken finean, demokraziak taldearen pentsaera antolatu eta masa pentsaera sinplifikatzen du.\nEsan bezala, gizartea taldeetan banatuta dago, eta talde hauek beraien artean harremanetan daude. Demokraziak taldearen pentsaera antolatzen du eta masaren pentsamendua sinplifikatzen du. Gizartearen alfabetizazioarekin batera propaganda sortu da. Propaganda hitzak esanahi asko dauzka baina eraldaketa tristea pairatu du, sentsu ezkorra jaso baitu.\nPropagandak gure aferak baldintzatzen ditu. Esate baterako: berri gehienak propaganda dira atzean iritzi publikoan eragina duten pertsonak daudelako. Pertsona askoren pentsamendua diziplina daiteke. Hain handia da eragina, talde batek erresistentzia jar dezakeela. Taldeek estereotipo bat hartuko dute.\nGure gizarte antolaketan onarpen publikoa beharrezkoa da. Horretarako, propaganda erabiltzen da. Eragiteko ahalmena duenak sektore baten aitzindari izan ahal izango da. Zenbait pertsonen energia aktiboa publiko orokorrak ideia berriak izateko bultzatzaileak izango dira.\nIkusten ez dugun gobernuak masaren iritziak eta ohiturak kontrolatzen ditu. Propagandistak funtzio hauek betetzen ditu. Propagandistak enpresak publikoentzat interpretatzen ditu, eta publikoa aztertzen du enpresa berriak sortzeko. Harreman Publikoetako profesioa bizimodu modernoaren konplexutasunarengatik eta boterea iritzi publikoaren ingurua antolatu izanagatik sortzen da.\nHarreman Publikoen aholkulariak ideia bat publikoari helarazten dio komunikabide eta gizarte-taldeen bidez. Bere lanaren lehen pausua bezeroaren eta publikoaren arteko problemak antolatzea eta onartzeko aukera identifikatzea da. Bigarrena, bezeroaren publikoaren azterketa egitea da. Lanpostuaren izena Harreman Publikoen aholkulari edo zuzendaria bada ere, batzuetan idazkaria, lehendakariordea edo zuzendaria izaten da. Kasu guztietan bere aholkuek eragin handia dute lan egiten duen taldean\nThis entry was posted on azaroa 8, 2009 by komunikasten in HH.PP:.


Txus Jaio: <i>'bolantea 8 edo 9 urtegaz hartuko neban lehenengoz'</i> - bizkaie.biz\nBarriketan II. urtea // 19. zenbakia - 2003ko zezeilaren 1a\nMotor munduan indartsu dator Txus Jaio. Espainiako Lur Gaineko Txapelketea irabazi eban igaz 27 urteko markinarrak eta Inglaterrako RAC rallyan be polito ibili zan. Carlos Sainzek babestutako Ford Junior Teameko pilotoa da 98tik eta bere eboluzinoa oso positiboa izan da; eliteko pilotoak gero eta hurrago ikusten ditu eta hurrengo pausua profesionaltasuna izan daiteke. Bide luzean gatxena egin dauelakoan gagoz.\n1. Zorionak. 2002. urtea ederra izan da zuretzako. Lur Gaineko Txapelketan ezin hobeto ibili zara eta txapelketea amaitzeko oraindino lasterketa bi falta arren titulua zurea zan Asturiaseko Cangas del Narcean irabazita. Kontaiguzu zelako esperientzia izan dan.\nEsperientzia oso ona, batez be, lehenengo lasterketetan, izan be, hor sekulako lehia eta emozinoa izan ziralako, benetan pozik nago. Luis Climent eta Dani Sola arerio gogorrak ziran, biak mundialean ibilitako pilotoak eta oso bizkor ibilten diranak; lehenengo lau lasterketetan oso arin ibili ginan danok be eta guk hiru karrera irabazi genduzan; arazoak be ez ziran falta, berbarako Fuerteventuran enbragea apurtu jakun eta hortik aurrera, Luis Climent aurrekontu barik gelditu zan eta Dani Solak txapelketea irabazteko aukerarik ikusi ez ebanean mundialari ekin eutson. Geroago nasai ibili ginan eta bai, esan dozun legez, txapelketea amaitzeko lasterketa bi falta ziranean, Asturiaseko Cangasen irabazi genduan titulua.\n2. Zure palmares eta progresinoagaz errazagoa izan beharko litzateke profesionaletara salto egitea eta, ganera, talde handi baten babesa dozu. Zer falta jatzu edo zeintzuk dira eliteko pilotoen artean sartzeko arazo nagusiak?\nNik pentsetan dot hemen eta kanpoan be bardin pasetan dala. Nazionaletan korriduten daben pilotoen egoerea bardin antzekoa da. Pare bat urterako aurrekontu handia, esponsor edo babesle handiren baten laguntzinoa behar da, mundialean urte bi edo hirutan errodajea egin eta, ahal dala, burua erakutsi, taldeetako begirale edo arduradunak fijau daitezan. Ni neu Ford etxeko piloto ofiziala naz baina espainia barruko lasterketetarako eta arduradunei ez jake horrenbeste interesetan kanpora joatea, mundialerako taldea beste bat da eta horra salto egiteko lehia handia dago.\n3. Zelan buztartzen dozuz zure eguneroko beharra eta piloto izateko nahitaezkoak diran entrenamenduak?\nFamiliako enpresan edo negozioan egiten dot behar; aita igeltseroa da eta beragaz eta taldeagaz egiten dot behar, holan ataraten dogu bizimodua; hori bai, kotxeari behar beste denpora dediketan deutsat eta, entrenamenduak, bidaiak eta bestelakoak egiteko be behar beste denpora hartzen dot. Karrerako kotxeagaz Jaramako zirkuitoan egiten doguz entrenamentuak; karrerak zapatuetan izaten dira normalean eta eguenetan Madrilera joaten naz eta han probetan dogu kotxea. Kotxeagaz gehiago ibili gura neuke baina kontua da ze oso karua dana kotxe honeekaz kilometro asko egitea: motorrak 800 kilometro baino ezin leikez egin eta kotxeko ganerako osogaiek be bizitza laburrekoak dira. Gauzak holan dirala, entrenau gitxi egiten dogu ze karrera bat korridutea beste urtetan dau.\n4. Inglaterrako Rac Rallyan birritan parte hartuz asko ikasiko zenduan, ezta?\nAsko. Salto handia dago, espainiako txapelketako karrera batek ez dauka zerikusirik mundialeko karrera bategaz, hor pilotoak oso-oso bizkor doaz eta kotxeetan be alde handiak dagoz. Apurka-apurka gauza asko ikasten da besteek egiten dabena ikusita eta kasu honetan, munduko onenakaz zabilz burrukan, ordura arteko mugak zabaldu egiten jatzuz, kotxearen erreakzinoak, norberaren jarrerea aldatu egiten dira...\n5. Zeintzuk dira zure hurrengo konpromisoak?\nOkerrik ez bada, martiaren 8an hasiko da aurtengo Espainiako Lur Gaineko Rally Txapelketea eta, beraz, Salamankako karreran ekingo deutsat denporaldiari. Gero, mundialeko karrera batzuetan parte hartu gura neuke baina oraingoz ez dakit ezer.\n6. Markinarra izan arren eta paraje horretan sekulako tradizinoa dagoan arren, zesta puntea edo pelotea barik motor mundua aukeratu zenduan. Oso oker ez bagagoz, hasieran bizikletea eta arroda biko motorrak maite zenduzan.\nBai, gazte mailara arte edo bizikletan ibilten nintzan baina kirol gogorra da eta ikasle nintzan sasoian, uda partean, aitagaz behar egiten neban dirutxua atarateko eta entrenetako asti gitxigaz eta sufriduteko gogo gitxiagogaz ibilten nintzan eta laga egin neban. Motorrean gaur egun be ibilten naz; oraintsu erosi dot motor bat eta mendian, pistetan ibiltea asko gustetan jat.\nBeste alde batetik, egia da Markinan pelotan jokatzeko joera handia dagoana eta gure gazte denporan, danak zeztaz jokatzen ebena baina gure koadrilan ez da zaletasun hori biztu. Dana dala, erdi bromatan edo orain pare bat urte hasi ginan koadrilakoak zesta txapelketa txiki bat antolatzen; ikuskizun negargarria eskaintzen dogu gehienetan baina guk ondo pasetan dogu eta hor ibilten gara zestaz be.\n7. Zenbat urtegaz hartu zenduan bolante bat eskuartean?\nAkordau be ez naz egiten baina aitaren altzoan, 8 edo 9 urtegaz hartuko neban lehenengoz bolantea.\n8. Lasterketa eta txapelketetan parte hartzen noiz hasi zinan?\nHemeretzi urtegaz edo hasiko nintzan. Eskolea laga eta beharrean hasi nintzanean, diru apur bat aurreratu, kotxe zahar bat erosi eta karrera ofizialetan parte hartzeari ekin neutson.\n9. Rallyetako piloto izateko eskolarik ez dago eta, jakina, ibiliaren ibiliaz ikasten da, sarritan golpe ederrak hartuta. Zeintzuk izaten dira hasibarrien hankasartzerik normalenak?\nNormalean, hankasartze nagusia bizkorregi joatea izaten da. Ahalik eta arinen korridu gura izaten dogu eta sarritan kontrola galtzen da. Errebuelta zarratuetan, bizkorregi sartu eta ez dozu errebueltatik urtetan, bidea amaitzen jatzu eta danba!. Horrezaz ganera, kaminoaren ezaugarrien ganean hasibarriek hartzen dituen notak be ez dira onak izaten, gehienetan bistera zoaz eta hor sortzen dira sustoak. Kontua da ze, kotxeagaz hankasartzeak karu pagetan dirana: kalte fisikoak izaten dira txarrenak baina patrikeran igarten doguzanak be hor dagoz: bazterra jo eta konponketak benetan karuak izaten dira. Normala dan legez, hasieran hankasartze asko egiten dira eta ibiliaren ibiliaz ikasten da.\n10. Piloto ona izateko gauza asko behar dira: ausardia, odol hotza, zoramen puntua, indar fisiko eta mentala, teknikea..., zer da garrantzitsuena?\nAitatu dozuzanak danak dira inportanteak eta zeozer gehiago be gehituko neuke: bildurra edo errespetua be beharrezkoa izaten da ze zoroen moduan bazabilz, bide bazterrean jota geratzeko arriskua egoten dalako. Danetatik behar da eta gero ba, momentuaren arabera, ausardia, burua hotz eukitea edo zoramen puntu bategaz jokatzea nahitaezkoa izan daiteke. Dana dala, garrantzitsuena zentzunez jokatzea, burua hotz eta ideiak argi izatea da; ganerako ataletan hobetzea errazagoa dala pentsetan dot.\n11. Abiadurea, derrapaje eta laprastada guztiak kontrolpekoak izaten dira ala sarritan, arrisku handiak hartuta, kotxeak zelan erantzungo zain egoten da pilotoa?\nBai, normalean dana izaten dogu kontrolpean baina sustoak, ezusteak eta holakoak be izaten dira, karreran topera zoazenean, mugea pasetan hasten zaranean, edozein harritxu nahikoa izan daitekelako bide bazterrera joateko. Pilotoak jakin behar dau norberaren eta kotxearen beraren mugak non dagozan.\n12. Pilotokidearen pentzutan, gidaria itsu-itsuan joaten da?\nBai, argi eta garbi. Espainiako Txapelketan, entrenamentuko pasada bat egiten da bakarrik eta, jakina, pasada bakarra eginda ez dago bidea ondo ezagutzerik. Pilotokideek eroaten gaitue. Berbarako, behelainoa agertzen danean, 10 metro be ez dozuz ikusten eta holako egoeretan bildurra pasetan dozu ze itsu-itsuan zoaz pilotokidearen aginduak beteten. Tentsino horregaz korridutea gogorra da eta burukomin handia egiten jatzu sarri. Aurrekoa ikusten ez badozu, erreakzino normala azeleradoretik hankea altxetea izaten da baina segundu ederrak galtzen dira eta ez da komenidu, pilotokideak ondo ezagutzen dau bidea eta kasu egin behar deutsagu.\n13. Rallyetako emoitzetan zerenbesteko garrantzia (ehunekoetan ahal dala) emoten deutsezu pilotokideari eta taldeko mekanikoei?\nEhunekoetan sartzea ia-ia ezinezkoa dala esango neuke. Multzotik pieza bat kentzen badozu hanka-motz geratzen zara; talde beharra da gurea eta dinotsudan legez, pieza bat kendu ezkero ez dago aurrera egiterik.\n14. Lasterketan bete-betean zagozala, izaten dozu astirik bide bazterretako zaletuak ikusi eta euren animoak sentiduteko?\nBai, beti ikusten da. Ikusi egiten dozu jentea, ezagutu ez doguz egiten normalean, beharbada baten bategaz geratzen zara baina guretzako arazo handia izaten da bide bazterretan jente larregi egotea ze karreran oso arin zoaz, mugatik hur eta jentea enbarazuan edo txarto kolokauta ikusten badozu, norberak atzera egin behar izaten dau, bidetik kanpora joan ezkero badakigulako triskantzea egin geinkela.\n15. Zein izan zan erosi zenduan lehenengo kotxea?\nHamalau urtegaz, bajea emondako Seat 850 bat erosi neban etxe bueltan, landatan eta inguruetan ibilteko.\n16. Gaur egun ze kotxe dozu?\nEtxe babesleari ondo baino hobeto egiten deutsat propagandea, Ford Focus bat, ST 170 bat daukat.\n17. Zein da zure amesetako kotxea?\nEz dot amesetan egiten eta, beraz, Ford Focusagaz geratzen naz. Karreratan eta kalean be horixe erabilten dot eta gustora.\n18. Kaleko gidari legez eta piloto legez zenbat istripu izan dozuz?\nKalean asko ez, oso oker ez banago beste kotxe bategaz baten hartu neban kolpea. Karneta atara nebanean, bizkor ibiltea gustetan jaten baina orain, barriz, tarteka karrerak dodaz eta hor disfrutetan dot; gidari lasaia naz kalean. Neuk bakarrik beste pare bat istripu edo izan dodaz; alde horretatik, subertea izan dodala pentsetan dot. Karreratan eta entrenetan bai, istripu mordoa izan dodaz.\n19. Bat formulea gustetan jatzu?\nBai. Dana dala, ikuskizunari begira, pena handia da azken urteotan Ferrari etxeak eta Michael Schumackerrek erakutsi daben nagusitasuna. Beharra ondo egin dabelako izango da segurutik baina kanpotik begira gagozanontzako penea da arerioei holan egurra emotea ze emozinorik ez dago.\n20. Urtean 15-20 mila kilometro egiten dodaz eta errepidean arin ibiltea gustetan jat. Datu horreekaz ze kotxe erosiko zeunke zuk?\nZenbat diru gastau gura dozun be jakin beharko neuke. Dana dala, Focusen alde egiten jarraituko dot; orain 170 zaldiko gasolinazko Focusa daukat baina lehen Ford Focus Tdci bat euki neban, 115 zaldiko turbodiesela eta oso ondo dabil. Hori bai, 15-20 mila kilometro urtean ez dira asko eta gasolinazko kotxea hartzea be ez da aukera txarra. Ahal izan ezkero nik neuk gurago dot gasolinazkoa.\nTxus Jaio Inglaterrako RAC Rallyan


«Musika begiekin kontsumitzera ohitzen ari gara» - Irutxuloko Hitza : Irutxuloko Hitza\nUnai Pelayo 'Pelax'\n«Musika begiekin kontsumitzera ohitzen ari gara»\nUnai Pelayo (Egia, 1989) musikariak ‘Burrundaria’ izeneko proiektua aurkeztu berri du eta hilabeteotan oholtzan defendatzen ari da. Dokumental baterako soinu-banda izan behar zuten izen bereko diskoa osatzen duten abestiek, baina irudi eta hitzik gabe geratu dira halabeharrez. Kantu bukatuak dira, ordea, salbuespen egoeran sortuak, proposamen musikal propio bat beste normaltasun baten esperoan. Garaiotan musika egiteaz mintzatu da Pelayo, eta zirkuitu alternatiboaren beharraz.\n‘Burrundaria’ aurkeztu zenuen joan den urtearen amaieran. Non du hazia diskoak?\nDokumental bati musika jartzeko proposamena bota zidaten 2020aren hasieran. Gidoi-zirriborro antzeko baten gainean hasi nintzen lehen ideiak garatzen. Irudi gutxi batzuk ere bidali zizkidaten. Garai horretan Italiatik heltzen ziren etengabe notizia eta irudi dramatikoak, eta filmaren ekoizpena italiarra zenez nahiko mesfidati nengoen. Apiril hasieran, dagoeneko gu etxeetan konfinatuta geundela, komunikatu zidaten proiektuak ez zuela aurrera jarraituko, egunerokotasun guztia galdu zuela pandemiagatik, eta ez zela arriskatzeko momentua.\nBukatutako kantuak dira, beraz, edo falta zaie zerbait?\nBeti kontsideratu izan dut kantuak, behin grabaketaren argazkia aterata ere, bizi-bizirik daudela eta oraindik ere oso moldagarriak direla, bai nik edo beste inork molda ditzakeela. Kantu hauei atera nahi nien argazkia disko honetan bildu dut. Orain, «beste zerbait» hori entzulearen irudimenari dagokio.\n‘Burrundaria’ du izena diskoak, baina kantuetan, bederen, ez zait iruditu burrundara zaratatsurik, gutxienez, dagoenik, zergatik izena?\nDuela uda pare bat, oporretan ginela, lagun berezi batek erretratua egin zidan gitarra elektrikoa jotzen ari nintzela, eta Burrundaria izena jarri zion artelanari.\nGaldera asko egiten ditu diskoarekin datorren testuak, baina bada baieztapen bat: «2020a esperimentuen urtea izan da». Zergatik?\nXalba Ramirezek idatzi zuen, eta hari galdetu beharko genioke. Bizitzak inoiz esperimentatu ez dugun muturreko egoera batean jarri gaituelako, eta bukletik atera nahi izan dugunean, inoiz egin ez genituenak egiten ipini gaituelako, akaso?\nZer moduz igaro zenuen itxialdia?\nMentalizatua, pazientziarekin eta produktiboa izateko batere ardurarik gabe. Gorabehera emozionalekin, noski.\nEta ondorengo irekialdia?\nIrekialdirik ez dut apenas sumatu. 22:00etan etxean egon behar horrek asko baldintzatzen nau orain. Egunak asko konprimitu dira, asteak luzatu, denbora neurtzen ari gara etengabe konpromiso guztietara heltzeko, eta egunerokotasunean inprobisatzeko joera asko galtzen ari da.\nGaur egun, orokortuz, badirudi entzuteko ‘errazak’ diren kantuak nagusitu direla. Nabaritzen duzu horrelako joerarik?\nSumatzen dut errazera jotzeko tendentzia, erraz kontsumitzeko musikara, alegia. Inoiz baino musika gehiago egiten da, baina sortzeko garaian gehiegi erreparatzen zaie modei eta tendentziei, formula konkretu batzuei, eta ematen du entzuleak berak asko arduratzen duela. Entzulea gure mundura erakarri beharrean, kontrako bidea egitera jotzen da askotan. Gure mundua entzuleari bere muturren aurrean jartzeko obsesioa sumatzen dut. Bere arreta bereganatzea eta gu bere mundura egokitu nahi izatearen obsesioa.\nArteak edo sorkuntzak mundua eraldatzeko funtzioa bete beharko luke, beraz, ez dut kontsideratzen tendentzia eta gustu konkretu batzuen menpe sortzen dena ekarpen handirik egiten ari denik. Laburbilduz, esango nuke sortzen den musika asko momentuko tendentzien menpe dagoela.\nBestalde, musika begiekin kontsumitzera ohitzen ari gara, era digital eta berehalako honetan karga handiko irudiekin atontzen dira gero eta mezu sakon gutxiago dituzten kantuak. Apenas digeritzen diren. Horrek eragina du, eta uste dut hurrengo belaunaldietan eragin handiagoa izango duela, kriterio eta sentsibilitate artistikoan.\nKantuak egiterakoan baduzu buruan entzulea? Norentzat sortzen duzu? Nolakoa da zure prozesua?\nSortzeko garaian gitarra edo beste instrumenturen bat hartzen badut nire behar primario bat asetzeko izaten da. Bakarrik sortzen dudanean oso kaotikoa naiz, indiziplinatua, zirriborro eta ideia hutsak ez ditut asko garatzen, oso espontaneoa, eta askotan ideia «jaioberriak» gustatzen zaizkit, asko entseatu gabe ateratzen den hori. Jendearekin sortzerakoan, ordea, diziplinatuagoa naiz. Konprometituagoa, maiztasun batekin geratzen gara entseguetarako, erabakiak hartu behar dira, eztabaidatu, ondokoa konbentzitu, inguruan gertatzen dena entzun eta horren arabera erantzun. Espontaneotasuna beste musikariekin ere asko atsegin dut, besterik gabe, jo, eta gauzak gertatzen joatea. Maite dut diziplina-indiziplina binomio hori.\nGero entzulea dago, harekin nire lana konpartitu eta bere sentsazioak ezagutzeko nahia, baina sortze prozesuan kontsideratzen ez dudana. Bai, ordea, emaitza erakusteko eta aurkezteko prozesuan. Nire kasuan, entzulearen kritikek hobetzeko balio izan didate, horregatik garrantzitsua iruditzen zait Euskal Herrian kritika konstruktiboak gehiago egitera ausartzea. Gure artean hor dagoen gai bat da. Musikaren esparruan ematen du euskaraz argitaratzen den guztia, funtsean, ona dela (kasu gehienetan ona baino hobea), horrenbeste laudoriok kezkatzen nau, eta hau nire ustez gure sorkuntzaren kalitatearen kalterako da. Ez da ezer pasako punta pixka bat zorrozteko joera hartzen badugu.\nZer espero duzu pentsatu, imajinatu, sentituko duela entzuleak disko hau entzuten ari delarik?\nUfa! Ziur bakoitzaren imaginarioak irudi eta sentsazio ezberdinak garatuko dituela. Uste dut ere entzulearen jarrera eta momentu edo egoera emozionalak asko baldintzatuko duela diskoarekiko harremana.\n‘Burrundaria’ Balio Dute zigiluaren seigarren diskoa da. Zergatik elkartu beste musikari batzuekin?\nEsperientzia ezberdinek eta ideien trukaketak perspektiba ezberdinekin lan egiteko aukera ematen dizu, eta hori behar bezala kanalizatuz gero abantailak besterik ez ditu ekartzen. Azken hilabeteetan elkar ezagutu eta 2020an egon diren erreferentzia berriekin jardun dugu: Mihise, Raitx eta Burrundaria. Etorkizunean ere, erreferentzia berriak argitaratzeko asmoa dugu, eta horiek mapan kokatzeko ahaleginetan segituko dugu, baina kultur ekintzak antolatzeko asmoa ere badugu.\nEuskal Herrian antzeko talde gehiago ere eratu dira azken urteetan, nola ikusten duzu panorama?\nBai, halaxe da.. Gasteizen Erraia dago, Mukuru Euskal Herriko puntu geografiko askotan kokatzen diren hainbat talderen elkarlana eta konexioa sustatzen ari da, Donibane Garazin Xofaldia sortu berri da… Pozgarria da sormena eta identitate kulturala erdigunera ekartzen duten kolektiboak loratzea. Erresistentzia, alternatiba eta abangoardia dira.\nNola dago Donostiako eszena une honetan?\nTalde eta musikari asko profesionalizaziorantz trantsizio bat egiten ari direla esango nuke, pandemiaren eraginagatik akaso, azken batean, instituzio publikoek eta babesle pribatuek mugitzen duten eszena hori ari delako gailentzen.\nMusika sortzaileen aktibitate oro (kontzertuak emateko eta entseatzeko) profesionala izatea da baldintzetako bat pandemian, eta, bestalde, osasun neurriek ezartzen dituzten baliabide material eta humanoek eszena herrikoia pittin bat immobilizatua utzi dute. Zailtasunak daude era horretako kultur ekimenak antolatzeko, eta horrek eragin zuzena du talde hasiberri edo ez hain erreferente edo ezagunengan. Aukerak eta ikusgarritasuna ematen dituen eszena alternatibo herrikoi gaztetxeroaren falta sumatzen da, Donostian akaso pandemia baino lehenagotik, Kortxoenea eraitsi zutenetik edo lehenagotik.\nNolakoa da pandemia betean kontzertu bat ematea?\nArraroa oso. Kontzertua ematea oholtza gainean gertatzen dena baino askoz gehiago da, eta, niretzat, momenturik arraroena, eta aldi berean tristeena, emanaldia bukatu eta berehala aretoa hustu behar izate hori da. Publikoarekin interakzioa asko galtzen da.\nEmaten diogu musika entzuteari merezi duen tartea? Iruditu zait disko honek patxada eskatzen duela.\nGalderari erantzun borobila eman nahiko nioke, jakinda egongo direla salbuespen batzuk:\nEz, nire ustez ez zaio ematen merezi duen tartea. Lehen ere aipatu dut begiekin entzuteko ohitura hori. Musika kontsumoa kasu askotan modu sekundario batean ematen dela esango nuke. Beste aktibitate bat egiten ari garen bitartean fondoan dagoen zarata gisa. Musikak botere hori dauka, edozein hutsune betetzeko gai da, baina gero eta zarata gutxiago egon inguruan eta arreta handiagoa eskaintzen bazaio bere boterea areagotzen da eta hutsuneak betetzeaz gain norberaren buruan irudiak, pentsamenduak, sentsazioak, sosegua, gelditasuna eta baita mugimendua ere sortzeko gaitasuna dauka, eta hori terapeutikoa da. Nire ikasleei asko gomendatzen diedan ariketa da. Isolatu zaitez estimulu guztietatik eta entzun musika, soilik entzun, entzun, entzun…\n2020. urtearen nolako balantzea egingo zenuke?\nIluna. Agerian geratu dira zeintzuk diren bizitza eredu honen dinamikak eta lehentasunak.\nZer nabarmenduko edo gomendatuko zenuke joan den urteak emandakotik?\nNabarmendu nahiko nituzke konfinamendu garaian eman ziren elkartasun eta munduaren ikuspegi orokorra kuestionatzen zuten gogoeta zoragarri horiek, ahanzturan geratu diren gogoeta horiek. Baita pandemia garaian herritik eta herriarentzat kontzertuak edo kultur ekimenak antolatu dituzten herritar ausart horiek ere. Bihotzez eskertzen diet.\nZer eskatzen diozu 2021ari?\nOngizatea, fisikoa eta mentala, denontzat, eta egongo diren ezbeharren aurrean denok indartuta ateratzea. Ohitura onak lehenbailehen berreskuratzea, elkar zaintzea, eta ahalik eta ondorio gutxien utz ditzala hilabete hauetan zehar izan dugun kontaktu fisiko ezak.\nKulturgintzari dagokionez gustatutako litzaidake denok aurrera egitea, inor atzean utzi gabe, elkartasunez. Herri ekimen kulturalek duela hilabete batzuetako erreferentzia, ikusgarritasuna eta indarra berreskura dezatela desira dut. «Alternatibak» bere esparrua berreskuratzea eta ahal den heinean hau zabaltzea.


El proyecto ya ha conseguido £ 2,239 de CROWDSASUNA\nEman £ 13\nEman £ 21\nEman £ 29\nEman £ 46\nEman £ 67\nEman £ 125\nEman £ 502\nEman £ 836\nKomunitate parte hartzailea identifikatu\nDonostialdeako hainbat ataritako zenbait pertsonekin (aldez aurretik aukeratuak) hitz egingo dugu, haien premiak hobeto ezagutzeko eta CUIDAdano atariaren proba pilotuan parte hartuko duena aukeratzeko.\nLehen zabalpena: bilera\nKomunitatea identifikatuta, proiektuaren lehen zabalpena egingo dugu. Komunitate osoari lehen bilera egiteko deia egingo diogu. Bileran, proiektuaren berri emango diegu. Halaber, motibazio-kanpainarako kartelak diseinatu, inprimatu eta jarriko dira, flyer-ak banatuko dira, eta abar.\nINGURUA EZAGUTU: INKESTAK\nAukeratutako komunitateko pertsonen premiak antzemateko, lineako eta lineaz kanpoko inkestak egingo dira, eguneroko lanak, gustuak, jarduerak... zein diren ezagutze aldera. Hortik, auzokideen artean egon daitezkeen lankidetza-aukerak antzeman ditzakegu. Horrela, auzokideei laguntzeko zerbitzua diseina dezakegu.\nAldez aurretik lortutako informazioa abiapuntu hartuta, baterako sorkuntzarako tailer bat egingo da komunitateko kideekin. Tailer horretan, denen artean, lankidetza-aukerak bilatuko dira auzokideen artean, eta auzokideen laguntza-zerbitzuaren zirriborroa egiten hasiko gara.\nFase honetan, proiektuaren urrats guztietan jasotako datuak aztertuko ditugu, eta CUIDAdano atariaren eskuliburuaren zirriborroan laburbilduko ditugu. Halaber, antzeko proiektuetan lan egiten duten taldeekin kontrastatuko dugu, aipatu eskuliburua osatze aldera.\nEmaitzak argitaratu eta zabaldu\nAzken fase horretan, CUIDAdano atariko eskuliburua bukatuko dugu. Halaber, beharrezkoak diren bideo eta material guztiak editatuko dira, nahi duen edozein ataritarik prozesua aplikatzeko gida erraz bat sortze aldera.\nEmaitzen argitalpen eta zabalpen premiuma\nMaterialen maketazio eta inprimatze premiuma Domeinu propioko eta diseinu profesionala edukiko duen web orria sortu. Bideoen edizio eta materialen diseinu profesionala\nKOMUNITATE PARTE HARTZAILEA OSOKI IDENTIFIKATU\nPertsonekin hitz egiteaz gain, hainbat interes-talde elkarrizketatuko ditugu, aniztasunik gehien jasoko duen komunitatea albait hobekien aukeratzeko, errealitatera albait gehien egokituko den prototipoa burutze aldera.\nLEHEN ZABALPENA: TAILERRA\nKomunitatea identifikatuta, proiektuaren lehen zabalpena egingo dugu. Komunitate osoari baterako sorkuntzako tailer baterako deia egingo diogu. Prestakuntza 'express' baten bidez, pertsona guztiak motibatuko ditugu prozesuan parte hartzeko.\nGuztira £ 4,608 £ 6,912\nTxakurra paseatzera atera, landareak ureztatu, zaborra jaitsi, haurrekin paseatu, jateko pixka bat gehiago prestatu eta auzokideari ontzitxo batean gorde...\nGurutze Gorriaren Atari Solidarioko taldearen lankidetzarekin, proba pilotu bat egingo da auzune batean, eta auzokideak artatzearen inguruan herritar erantzukideen ideia (CUIDAdanotasuna) sustatzeko baliagarria izango den CUIDAdano atariaren eskuliburua sortuko da. Eskuliburu horrek atarietan, etxadietan, auzoetan, eta bestelakoetan pertsonen onurarako izango diren eguneroko zainketak antolatzeko eta kudeatzeko jarraibideak proposatuko ditu.\nOraingo honetan, atari bateko auzokideekin lan egingo dugu, beren esperientzia sortze aldera. 'CUIDAdano' atariko eskuliburua xumea izango da, eta jarraibideak eta aholkuak jasoko ditu, edozein auzunek CUIDAdanotasuna lantzeko prozesua martxan jartzeko aukera izan dezan. Eskuliburuaz gain, gizarte-prozesu bat bertatik bertara nola antolatzen den erakutsiko duen bideoa prestatu nahi dugu, baita aholkuak uzteko, antzeko bestelako esperientziak igotzeko, eta bestelakoetarako aukera emango duen web orria ere. Horrela bada, aplikazioa xaloa, dinamikoa eta bisuala izango da, eta lankidetzan.\nIdeia hau beste proiektu batetik sortu zen. Horretan, pertsona talde batengana hurbildu ginen nola bizi ziren eta zer premia zituzten ezagutzeko. Hainbat elkarrizketa eta bisita egin ondoren, jabetu ginen horietako asko bakardadean bizi ziren, eta ez zutela laguntzaile-sare bat ondoan; egoera horrek, kasu gehienetan, kaltetu egiten du pertsona horien bizimodua. Bakardadean bizi ziren pertsona horietako askok aipatu ziguten bazeudela beraiek lagun zezaketen bizilagunak, eta beraiek ere bizilagunak laguntzeko prest zeudela, zerbitzuak, ezagutzak eta bestelakoak elkarri trukatuz.\nProiektu hartatik, ordenagailu bidezko mediku-telelaguntzarako zerbitzu bateko erabiltzaileengandik hurbilen zegoen komunitatea dinamizatzeko asmoa sortu zen, Internet bidezko jarraipenarekin laguntze aldera.\nZergatik ez bultzatu dagoeneko auzunean dauden bitarteko teknologikoen elkarlaneko erabilera, ordenagailuak bakarka erabili beharrean? Zergatik ez erabili laguntza teknologikoa aitzakia gisa gizarte-kohesioa sortzeko? Zergatik ez abiatu premia zehatz batetik (ordenagailu bat erabiltzea kasu) premia guztiak betetzeko baliagarria izango den zerbaitera??? Txakurra paseatzera atera, landareak ureztatu, zaborra jaitsi, haurrekin paseatu, jateko pixka bat gehiago prestatu eta auzokideari ontzitxo batean gorde... Gurutze Gorriaren 'Komunitateko Osasun Sustatzailea eta Atari Solidarioa' izeneko programako taldeak (cruzrojarenteria.blogspot.com.es/p/portal-solidario.html) agerian utzi zigun ideia bideragarria gertatzen ari dela.\nGure atarietan bizi diren pertsonak dira hurbilen ditugunak, eta horiek lagun dezakete erraz eta modu jasangarrian eguneroko zeregin txikietan, auzunean bertan laguntzarako sare solidarioak sortuz.\nBeste hainbat eremutara eraman daitekeen prototipoa sortzeko proiektuak honako fase hauek ditu:\nALDEZ AURRETIKO AZTERLANA\nGurutze Gorriak 2005az geroztik 'Komunitateko Osasun Sustatzailea' izeneko programarekin duen esperientzia, batetik, eta 'Komunika' proiektua, bestetik, baliagarriak izan zaizkigu atarietako jendeak dituen eguneroko ohiturak eta premiak ezagutzeko. Komunitatea eta auzokideen arteko babesa aktibatzeko baterako sorkuntza-prozesuak bultzatuko ditu, batetik, pertsonaren osasunaren jarraipena egiteko zereginetan laguntzea, eta bestetik neskatxak, abereak, landareak eta nolabaiteko bizia izan dezaketen bestelako espezieak zaintzen, brikolajean, sukaldean, erosketak egiten, irakurtzen, paseoak ematen eta festetan laguntzea. Bizilagunei sor eta lagun diezaiekeen guztia.\nGurutze Gorriaren 'Komunitateko Osasun Sustatzailea eta Atari Solidarioa' izeneko programako sareari eta 'Komunika' Proiektuko esperientziari esker atari bat identifikatuko da Donostialdean.\nKomunitatea identifikatuta, proiektuaren berri emango da lehenengoz, eta komunitate osoari informazio-bilera baterako gonbidapena egingo zaio (auzokideak, ondoko dendak, eta abar). Bilera horretan, babes-sarearen partaide izateko asmoa duten pertsonak ere identifikatuko dira. Halaber, auzoan eragin izango duten edo auzokoak diren proiektuen/baliabideen beri emango da, horien parte-hartzea estrategikoa izan badaiteke.\nHirugarren urratsa auzokoen aurrera begirako laguntza-zerbitzua zein ingurunetan landuko den ezagutzea izango da. Horretarako, informazioa biltzeko eta aztertzeko hainbat metodo erabiliko dira. Horiek, aurreko fasean antzemandako premien eta ezaugarrien arabera alda daitezke.\nHirugarren urratsean lortutako informazioa abiapuntu hartuta, hainbat emaitza mugatuko dira. Emaitza horiek baterako sorkuntza-tailerra prestatzeko oinarria izango dira.\nTailer horretara, interesa duten pertsona guztiak deituko dira, baita antzeko esperientziatako eta eredu izan daitezkeen profesionalak ere. Emaitzen aurkezpena abiapuntu hartuta, zerbitzua diseinatzeko proposamenak sortzen hasiko dira, parte hartuko duten pertsonen parte-hartzetik eta elkarreraginetik sortuak.\nProzesu osoa garatuta, egon daitezkeen soluzioak kontzeptualizatuko dira. Horretarako, jasotako informazio guztia aztertu beharko dute proiektu hau osatzen duen diziplina anitzeko taldeko kideek. Horrela, antzeman eta ezagutu ahal izango dira zein modu desberdinetan uztartu ahal izango diren premia orokorrak eta zehatzak auzokideen erritmoekin eta erabilgarritasunekin, auzokide horiek guztiek bizi dituzten errealitate desberdinen arabera.\nCUIDAdano atariaren eskuliburua: Prozesuaren emaitzak auzokide-sare edo 'CUIDAdano atari' hori sortzeko urratsetan eta gomendioetan jasoko dira.\nHelburua da eskuliburu hori ikasgai- eta sentsibilizazio-tresna izatea beste komunitate batzuentzat, eta komunitate horiek modu xalo eta dinamikoan aplikatu ahal izatea.\nGure motibazioa aldez aurretik landu den 'Komunika' proiektuan antzeman ditugun hobekuntza-aukerei soluzio errealak eta nabariak ematea da, eta, halaber, dagoeneko Gurutze Gorriaren Atari Solidarioak martxan jarria duen gizarte-berrikuntzari jarraipena ematea.\nProzesu horretatik hainbat ondorio atera ditugu, eta horiek bidea eman digute 'CUIDAdano ataria' izeneko proiektu hau proposatzeko:\n'Teknologia' kontzeptuak, horrela esanda, gaitzespena sortzen dio pertsona askori. Gainera, pertsona askok ezintasun fisikoa dute ordenagailu bat erabiltzeko, mugikortasun falta nahiz hainbat minusbaliotasun tarteko (sentsorialak edo minagatik).\nIKTekiko arbuioa sortzen duen alderdietako bat 'pertsonekiko harremana galtzea' da. Kontsultatutako pertsona askorentzat makina batekin elkarreraginean jardutea nahikoa da beldurra izateko. Hori dela-eta, urrutiko komunikazioa lantzeko soluzioen bila, harreman pertsonalak izan beharko luke formularen zati bat.\nGure analisian, elkarrekiko oso profil desberdina duten pertsonengana hurbildu gara. Pertsona horiek erabilgarri dituzten baliabideak gorabehera, baliabide horiekiko kontaktua ezartzea, eta horien artean nolabaiteko harreman egotea da pertsona horiek guztiek duten faktore komuna. Alegia, hurbil eta erabilgarri egon daitezkeen pertsonak eta baliabideak baino garrantzitsuagoa da harreman pertsonal bat egotea.\nHori dela-eta, garrantzitsua da hurbileko harremanak suspertzea, eta harreman horiek erabiltzaileentzat euskarri bihurtzea bultzatzea, osasun-baliabideekin komunikatu ahal izateko. Auzunea funtsezko elementua da horretarako.\nPrototipo bat martxan jarri nahi dugu, horretarako baliabide mugatuak eta hurbilekoak erabiliz, aldibereko erantzun bat emateko egun ditugun hainbat erronkari:\nPertsonen bakardadeari; batez ere, adineko pertsonengan, baina, oro har, adin guztietan. Berriz ere komunitatean bizi.\nHerritarrak desgenerizatu; hau da, emakumeak zein gizonak CUIDAdano izan daitezkeela ulertuta.\nZainketak bistaratu, pertsonak inplika daitezen, eta horrela beste pertsonen zainketan oinarritutako balioetan eta gaitasun enpatikoetan heztea lortzeko. Horrekin, bestelako herritartasun-eredu berriak eraikiko ditugu (CUIDAdanotasuna), hainbat autore feministak sustatuak.\nPrototipo horrekin ekimena aurrerago ere erreplikatu ahal izango da, komunitate gehiagotan, gizarte-eremu gehiagotan, eta abar.\nCUIDAdano atariaren eskuliburua sortu, edozein komunitatek, nahi izanda, bere pertsonez arduratzen den auzune bihurtzeko aukera izan dezan.\nWeb orri bat dinamizatu. Horretan, burutuko diren esperientzien inguruko jarraibideak eta aholkuak emango dira, eztabaidak sortuko dira, bideoak partekatuko dira...\nParte hartuko duten komunitateetako adinekoen eta mendekotasuna dutenen autonomia bultzatu, auzunean babes-baliabide bat diseinatuta.\nBabes-harremanetan oinarritutako herritartasun-eredu berriak eraikitzen lagundu.\nParte hartuko duten komunitateak baterako sorkuntzako prozesu batean sartu, babes-baliabidea diseinatzera bideratuko dena.\nFarapi-Evidentisek urtebete darama lankidetzan 'Komunika' proiektuan: gizarte- eta osasun-zerbitzuen eta horien erabiltzaileen artean komunikazioa egokitzeko proposamenak lantzen. 'Komunika' proiektuan gaixotasunak dituzten eta Donostia Ospitaleko telematika bidezko jarraipen-zerbitzu bat erabiltzen duten pertsonekin egin dugu lan. Gaixo horien jarraipena haien etxeetatik egiteak berrospitaleratzea saihestea ekarri du; horrela, osasun-kostua murrizteaz gain, pertsonen eta horien ingurukoen bizi-kalitatea hobetu da.\n'Komunika' proiektuak pazienteen eta ospitalearen urrutiko komunikazioa hobetzeko bestelako formulak bilatu ditu, erabiltzaile horien errealitateetara egokituak. Proiektua garatuta, hainbat jarduera-ildo sortu dira, jarraipena izan dezaketenak. Horietako bat erabiltzailearekiko hurbilen dagoen komunitatea (bizilagunak) dinamizatzea izan da, premiak betetzen laguntze aldera. Proiektuak Miarritzen 2013an egin den CONFERE nazioarteko kongresuan INRIE fundazioaren saria jaso du.\nFarapi-Evidentisek hamar urte daramatza gizarte-inpaktua sortzen duten proiektuak lantzen: generoa, mugikortasuna, partaidetza, giza- eta osasun-zerbitzuak. Taldea zortzi lagunek osatzen dute, hainbat diziplinetan esperientziadunak: antropologian, produktuen eta zerbitzuen diseinuan, ingeniaritza.\nTaldea osatzen dugu Nere, Araitz, Ana, Bego, María, Lucía eta Evak. Halaber, laguntza emango digute José Antonio Fernándezek eta Maider Gonzálezek, Gurutze Gorriaren 'Komunitateko Osasun Sustatzailea eta Atari Solidarioa' programakoek. Eta orain, zuk ere bai.\nEskuliburuak: CUIDAdano atariaren eskuliburua\nProzesuaren emaitzak auzokide-sare edo 'CUIDAdano atari' hori sortzeko urratsetan eta gomendioetan jasoko dira. Egokiena litzateke proiektuaren ibilbidearen konpilazio orokor hori ikasteko eta sentsibilizatzeko tresna bihurtzea beste auzo-komunitateentzat.\nWeb orria: CUIDAdano web ataria\nWeb orria edo blog bat izango da. Horretan, esperientzia guztiak partekatuko dira, jarduera onen inguruko iruzkinak egingo dira, CUIDAdano esperientzien inguruko bideoak esekiko dira...